“วิษณุ” เรียก ก.ล.ต.-ธปท.ประชุมด่วนเย็นนี้! ถกแนวทางใช้เกณฑ์คุม ICO-เงินดิจิทัล
"วิษณุ” รองนายกฯ" เรียก ก.ล.ต.-ธปท.ประชุมด่วนเย็นนี้! ถกแนวทางใช้เกณฑ์คุม ICO-เงินดิจิทัลยันไม่ใช้ ม.44
7 มี.ค. 2561

นายวิษณุ เครืองาม รองนายกรัฐมนตรี เปิดเผยว่า ได้เชิญทุกหน่วยงาน ทั้งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กระทรวงการคลัง ธนาคารแห่งประเทศไทย (ธปท.) กระทรวงยุติธรรม และกฤษฏีกา มาหารือในเวลา 16.00 น.วันนี้ (7 มี.ค.61) เกี่ยวกับแนวทางการร่างกฏเกณฑ์ควบคุมดูแลการระดมทุนด้วยการออก ICO และสกุลเงินดิจิทัล แต่ไม่มีแนวคิดที่จะออกเป็นกฎหมายมาตรา 44
ด้านนายสมคิด จาตุศรีพิทักษ์ รองนายกรัฐมนตรี กล่าวว่า คาดว่าร่างกฏเกณฑ์ควบคุมดูแล ICO และสกุลเงินดิจิทัลน่าจะมีความชัดเจนภายใน 1 เดือน โดยจะเน้นการกำกับดูแลดำเนินการให้ถูกต้องตามกฏหมาย มีประสิทธิภาพ และแก้ปัญหาให้รวดเร็ว
อนึ่งก่อนหน้านี้ นางทิพยสุดา ถาวรามร รองเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. เปิดเผยว่า ก.ล.ต.จะมีการประชุมคณะกรรมการกำกับหลักทรัพย์และตลาดหลักทรัพย์ (บอร์ด ก.ล.ต.) ในวันที่ 8 มี.ค.นี้ เพื่อพิจารณาการกำกับดูแลการระดมทุนในรูปแบบเงินดิจิทัล (ICO) ที่เป็นหลักทรัพย์ ซึ่งคาดว่าจะให้บอร์ด ก.ล.ต.พิจารณาเป็นขั้นสุดท้ายได้
ทั้งนี้ แม้ทางก.ล.ต.จะอยากออกแนวทางกำกับโดยเร็วแต่ทางคณะทำงานร่วม ทั้งกระทรวงการคลัง ก.ล.ต. ธนาคารแห่งประเทศไทย (ธปท.) และสำนักงานคณะกรรมการป้องกันและปราบปรามการฟอกเงิน (ปปง.) ต้องการให้การกำกับดูแลการระดมทุนแบบ ICO ประกาศใช้พร้อมกับกฏหมายดูแลเงินสกุลดิจิทัล
โดยขณะนี้คณะทำงานร่วมยังอยู่ระหว่างพิจารณาข้อกฎหมายสำหรับการวางแนวทางดูแลสกุลเงินดิจิทัลทั้งระบบ ที่คาดว่าจะเสร็จและประกาศใช้ไตรมาสแรกปีนี้ เพราะเห็นว่ามีการใช้เงินสกุลดิจิทัลในการซื้อเหรียญจากบริษัทที่ระดมทุนด้วย ICO ซึ่งคณะทำงานให้ความสำคัญกับประเด็นการรู้จักตัวตนของผู้ซื้อเงินดิจิทัล เพื่อไม่ให้เกิดความเสี่ยงเรื่องการฟอกเงิน